Lěwica

Lěwica ( Die Linke) je lěwicarska politiska strona w Němskej, kotraž nasta dnja 16. junija 2007 přez zjednoćenje dweju stronow Die Linke.PDS a WASG. Předsydźe staj wot oktobra 2024 Ines Schwerdtner a Jan van Aken. Młodźinska organizacija Lěwicy je Linksjugend ['solid].

Wot 2014 do 2024 bě Bodo Ramelow w Durinskej prěni zastupjer strony w zastojnstwje ministerskeho prezidenta.

W 20. němskim zwjazkowym sejmje měješe Lěwica prěnjotnje 39 wot cyłkownje 736 sydłow a tworješe tuž najmjeńšu frakciju. Byrnjež njedocpěła 5 % při wólbach, móžeše dźakowano swojim třom direktnym mandatam znowa do parlamenta zaćahnyć. Z wustupom Sahry Wagenknecht a někotrych dalšich zapósłancow w nazymje 2023 zhubi Lěwica status frakcije w sejmje. Po załoženju Zwjazka Sahry Wagenknecht (BSW) 2024 zhubi wona wjele čłonow a wolerjow wosebje we wuchodnej Němskej. Po wuspěšnym wólbnym boju móžeše Lěwica swój wuslědk při wólbach w februarje 2025 jasnje stopnjować a ma w 21. zwjazkowym sejmje 64 zapósłancow (wot 630).

Wot swojeho załoženja 2007 hač do wólbow krajneho sejma 2024 w Braniborskej běše Lěwica jako naslědnica PDS we wšěch wuchodoněmskich krajnych sejmach zastupjena. Na zapadźe sedźa jeje zastupjerjo w parlamentomaj Hamburga a Bremena.

 Wotkazaj 

 Webstrona Lěwicy

Kategorija:Politiska strona w Němskej
!
Kategorija:Załožene 2007